40.

fremsætter en række konkrete anbefalinger med henblik på at overvinde disse udfordringer og forbedre den praktiske gennemførelse af dagsordenen for byerne: — sammensætningen af de fremtidige partnerskaber skal ske på en fuldstændig gennemsigtig måde med inddragelse af byerne og i forhold til byernes størrelse, sådan som det fremgår af det nye Leipzigcharter. Foranstaltningerne bør desuden grupperes omkring de tre søjler: bedre lovgivning, bedre finansiering og bedre viden — den aktuelle liste over horisontale temaer er stadig gyldig og kan udvikles gennem pilotaktioner, som et medlem fra hvert partnerskab inddrages i, idet man søger at skabe en balance mellem EU-institutionerne og de nationale, regionale og lokale myndigheder. Det er i den forbindelse vigtigt, at Kommissionens tjenestegrene og medlemsstaterne inddrages tættere i de tematiske partnerskaber, navnlig når der lanceres et nyt partnerskab. Dette vil styrke den hårdt tiltrængte følelse af medejerskab hos Kommissionen og medlemsstaterne — det er nødvendigt at styrke synergierne mellem de fremtidige partnerskabers forskellige aktioner med henblik på at undgå silotænkning og koordinere gennemførelsen af foranstaltningerne — en idé til at styrke den politiske støtte på lokalt niveau kunne være at iværksætte et topmøde for de lokale myndigheder, som er involveret i dagsordenen for byerne, så de kunne fungere som ambassadører og få en stemme i den politiske debat med Kommissionen og medlemsstaterne — Kommissionen burde inden for rammerne af søjlen »bedre lovgivning« forpligte sig til at overveje anbefalingerne fra bypartnerskaberne. I den forbindelse kunne partnerskaberne arrangere workshopper, hvor fagfolk kigger nærmere på specifikke ændringer af EU's direktiver, forordninger og politikker. Resultaterne af partnerskaberne bør regelmæssigt fremlægges og drøftes i Europa-Parlamentet og Rådet, så de i højere grad kan indgå i EU's lovgivning — RU mener, at den flerårige finansielle ramme for 2021-2027 og det europæiske initiativ for byområder, som Kommissionen har foreslået inden for den kommende EFRU-forordning, bør sikre en stabil finansiering til dækning af driftsomkostningerne for de byer, som deltager i EU's dagsorden for byerne — Eurostat bør i højere grad deltage i arbejdet i partnerskaberne, hvilket kan fremme en debat om tilgængelige kvalitative data på regionalt og lokalt plan og i de funktionelle byområder samt om produktionen af kvalitative data — Dagsordenen for byerne og partnerskaberne bør også integreres bedre med det arbejde, der udføres i Det Fælles Forskningscenter og dets videncenter om regionalpolitikker i Sevilla i form af f.eks. rapporten om »Byernes fremtid« og Urban Data Platform Plus — med tanke på programmeringsperioden efter 2020 og i en bredere sammenhæng end blot strukturfondene kunne Kommissionen også overveje muligheden af at udvikle et finansielt program for pilotaktioner til udvikling af forslag, der er opstået inden for rammerne af bypartnerskaberne — Kommissionen bør iværksætte en kommunikationskampagne til at formidle resultaterne af EU's dagsorden for byerne, herunder en bedre formidling af partnerskabernes resultater på det særlige websted Futurium. Den bør også investere i videnproduktion, udbredelse af bedste praksis, vejledninger, redskaber og køreplaner inden for rammerne af EU's dagsorden for byerne.